<classify> Benki ya Maendeleo ya Kilimo Tanzania TADB na Shirika la Utafiti wa Viwanda na Maendeleo TIRDO, taasisi hizo zimeahidi kushirikiana kuviendeleza vyama vya wakulima na wasindikaji wa mazao ya kilimo kuchochea kilimo biashara, usindikaji mazao na kupunguza umasikini kwa wananchi.Mkataba huo ulitiwa saini juzi na Kaimu Mkurugenzi Mtendaji wa TADB, Japhet Justine na Mkurugenzi Mkuu wa TIRDO, Profesa Mkumbukwa Mtambo jijini Dar es Salaam.Mkuu wa Kitengo cha Huduma za Kisheria cha TADB, Neema John, alieleza mkataba huo unatoa msingi imara na mwanya mpana wa taasisi hizo kushirikiana kutambua matatizo na mahitaji halisi ya vyama vya wakulima na wasindikaji mazao na kuyapatia ufumbuzi.Kwa mkataba huo wafanyakazi wa Benki ya Kilimo watanufaika kwa mafunzo yanayohusu mambo tofauti katika kuendesha miradi ya viwanda vya kusindika mazao ya kilimo.John alieleza taasisi hizo mbili zina majukumu yanayoendana katika kuwahudumia wakulima, kuinua kilimo na kuendeleza viwanda vya kusindika mazao ya wakulima na mkataba huo umezipa taasisi zao msingi kujadiliana, kuratibu na kutekeleza shughuli za ustawishaji wa miradi ya viwanda vya kusindika mazao nchini.Makubaliano haya yanatupa msingi mzuri wa kuwa na ushirikiano wa maana na endelevu baina na mashirika yetu mawili. Huu ni mkataba mzuri na tunauthamini sana, alifafanua.Alisema mkataba huo unazipa nafasi taasisi zao kuanzisha mtandao na kanzidata utakaokuwa na taarifa na takwimu za kutosha juu ya mazao na viwanda vya usindikaji mazao ili taarifa hizo zisaidie kufanya maamuzi sahihi katika ngazi za utekelezaji miradi na kutunga sera.John alisema kwa mkataba huo taasisi hizo zinajifunga kwa ahadi ya kuhakikisha vyama vya wakulima, wasindikaji mazao na wadau wengine wa kilimo wananufaika kutokana na huduma zinazotolewa na taasisi hizo.TADB ina jukumu kutoka mikopo ya muda mfupi, wa kati na mrefu ili kuendeleza kilimo. TIRDO ina jukumu la kufanya tafiti ili iwe rahisi kuchambua vitendea kazi au malighafi za ndani na kubuni teknolojia zinazofaa katika kuanzisha shughuli za viwanda nchini.  <topic>: kitaifa 